Mihai Timu, meteorolog în cadrul Administrației Naționale de Meteorologie (ANM), a spus la ce să ne așteptăm în următoarele zile.
„Se încălzește cam peste tot, vom avea maxime de la 22 cel mai probabil în Delta Dunării spre 30 grade Celsius în Câmpia Română, cu 29… 30 grade Celsius și în Capitală. O vreme destul de bună, dar totuși cu intervale scurte cu ploi torențiale, descărcări electricte și poate și un episod-două de căderi de grindină și vânt mai intens în a doua parte a zilei în partea de nord-vest a țării”, a precizat Timu.
Zonele vizate de furtuni sunt Maramureș, Crișana, regiuni din Moldova și Carpați, în timp ce în sudul țării, vine vara.
„Sâmbătă în Oltenia, Muntenia, Dobrogea, jumătatea de sud a Moldovei vor fi maxime de peste 30 grade Celsius, 32…. 33 de grade Celsius. Vreme caldă va fi și în restul teritoriului, cu maxime de la 24 la 29 grade Celsius. În a doua parte a zilei, vineri și sâmbătă, în regiunile nord-vestice, centrale și la munte e posibil să mai fie scurte episoade cu averse și descărcări electrice”, a precizat meteorologul.
În ce zone sunt așteptate furtuni
Sâmbătă, 1 iunie, temperaturile continuă să crească în Oltenia, Muntenia, partea continentală a Dobrogei și jumătatea de sud a Moldovei, unde va deveni călduroasă după-amiaza. Conform ANM, în restul teritoriului valorile termice vor fi comparabile cu cele din intervalul anterior, iar instabilitatea atmosferică va fi temporar accentuată mai ales pe parcursul zilei, când vor fi perioade cu înnorări, averse și descărcări electrice. Pe arii restrânse vor fi cantități de apă de peste 15… 25 l/mp și punctiform căderi de grindină.
Temperaturile maxime se vor încadra între 24 și 33 grade Celsius, ușor mai scăzute în deltă, iar cele minime, în general între 10 și 19 grade Celsius.
În București, vremea va deveni călduroasă după-amiaza, cu o temperatură maximă de 31… 33 grade Celsius.
Duminică, 2 iunie, tot de vreme caldă avem parte. Înnorări, averse și descărcări electrice vor fi în prima parte a zilei local în Maramureș și nordul Transilvaniei, după-amiaza izolat la munte și în sud-est, iar seara și noaptea în regiunile sud-vestice. Temperaturile maxime se vor încadra între 24 și 33 grade Celsius, cu cele mai ridicate valori în Muntenia, vestul Dobrogei și sudul Moldovei.
Potrivit meteorologilor, în București, temperatura aerului va fi de 32… 33 grade Celsius.